Urmareste Modifică dimensiunea fontului: Play

Bucureşti, 29 feb /Agerpres/ - Senatul a aprobat în şedinţa de luni modificarea Legii 334/2006 privind finanţarea activităţii partidelor politice şi a campaniilor electorale, astfel încât conturile bancare pentru campania electorală să nu fie supuse executării.



Votul în Senat a vizat raportul cu amendamente dat de comisia juridică la proiectul de act normativ şi propunerea legislativă de modificare a Legii 334/2006.



Raportul a primit 108 voturi "pentru", două voturi "împotrivă" şi şase "abţineri". Unul dintre amendamentele admise permite partidelor "închirierea spaţiilor aflate în patrimoniul propriu, fără a aduce atingere moralei publice, ordinii sau imaginii partidului politic". În prezent, legea prevede că închirierea spaţiilor de partid este permisă doar pentru conferinţe sau acţiuni social-culturale sau pentru organizarea birourilor parlamentare.



Potrivit unul alt amendament, conturile bancare pentru campania electorală ''au statut de afectaţiune specială şi nu sunt supuse executării". Totodată, la articolul 48 se prevede că "rambursarea sumelor aferente cheltuielilor efectuate în circumscripţiile electorale, precum şi cele efectuate la nivel central (...), se realizează pentru sumele validate de către Autoritatea Electorală Permanentă'', în limita unor plafoane.



Proiectul de lege privind modificarea Legii 334/2006 a primit 105 voturi "pentru", trei "împotrivă" şi şase "abţineri".



Legea a fost iniţiată de senatorii PSD Nicolae Moga, Şerban Nicolae şi Florea Voinea. Senatul este prima Cameră sesizată. AGERPRES/(A,AS - autor: Daniel Florea, editor: Cristina Tatu)